TMBAM ออกกองทุนรวมเพื่อการเลี้ยงชีพ 2 กอง
TMBAM ออกกองทุนรวมเพื่อการเลี้ยงชีพเพิ่ม 2 กองทุน “Emerging Active Equity”-“Global Property” ลงทุนในสินทรัพย์ต่างประเทศ เปิดเสนอขายวันนี้ - 2 ก.พ.นี้
1 ก.พ. 2561

 
ดร.สมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด บลจ.ทหารไทย (TMBAM) เปิดเผยว่า ตลอดระยะเวลาที่ผ่านมา TMBAM มุ่งมั่นอยากให้ผู้ลงทุนชาวไทยสร้างความมั่งคั่งในระยะยาวสำหรับการเกษียณ เราจึงมอบทางเลือกหลากหลายรูปแบบ เพื่อให้ผู้ลงทุนมีโอกาสเลือกกองทุนที่เหมาะสมกับความต้องการของตนเอง
โดยในต้นปีนี้เราได้ออกกองทุน RMF 2 กองทุน ได้แก่ กองทุนเปิดทีเอ็มบี Emerging Active Equity เพื่อการเลี้ยงชีพ ลงทุนในกองทุนรวมต่างประเทศเพียงกองเดียว คือ Lazard Emerging Markets Equity Fund และกองทุนเปิดทีเอ็มบี Global Property เพื่อการเลี้ยงชีพ กองทุน REITs ที่มีนโยบายเน้นลงทุนในกองทุน Brookfield Global Listed Real Estate UCITS Fund ทำให้ TMBAM มีกองทุน RMF ทั้งหมด 18 กองทุน สามารถตอบสนองทุกความต้องการของการลงทุน
สำหรับกองทุนเปิดทีเอ็มบี Emerging Active Equity เพื่อการเลี้ยงชีพ ลงทุนใน Lazard Emerging Markets Equity Fund กองทุนรวมต่างประเทศเพียงกองเดียว (Master Fund) ในหน่วยลงทุนชนิด Class A (acc) – USD เน้นลงทุนในหุ้นที่ดำเนินธุรกิจในกลุ่มประเทศเกิดใหม่
ส่วนกองทุนเปิดทีเอ็มบี Global Property เพื่อการเลี้ยงชีพ เป็นกองทุนรวมประเภทอสังหาริมทรัพย์ต่างประเทศ ที่มีนโยบายเน้นลงทุนในกองทุน Brookfield Global Listed Real Estate UCITS Fund กองทุนต่างประเทศเพียงกองทุนเดียว (Feeder fund) ในหน่วยลงทุนชนิด Class E (acc) – USD เน้นลงทุนในอสังหาริมทรัพย์พื้นฐานดีที่จดทะเบียนทั่วโลก โดยทั้งสองกองทุนมีนโยบายป้องกันความเสี่ยงจากอัตราแลกเปลี่ยนตามดุลยพินิจของผู้จัดการกองทุน